Det lader til, at du selv har stillet den korrekte diagnose med hæmoriderne. Og du har helt ret: Hæmorider lever af den hårde afføring. Hæmorider er kar, der poser frem. Forestil dig, at hvis du skal presse meget for at få afføringen ud, stiger trykket i blodkarrene ved endetarmen, og så udvider karrene sig og bliver til hæmorider. Så hvis du har svært ved at leve sundt og fiberrigt nok til at holde din afføring blød og lind, er det ingen skam at skulle tage afføringsmiddel dagligt. Du kan for eksempel købe magnesia-tabletter i håndkøb på apoteket, som du kan tage dagligt. Magnesia suger væske ind i tarmen og holder derved afføringen blød. Hvis du blot husker at drikke rigeligt vand til, er magnesia en rigtig god løsning på træg mave – og dermed en glimrende måde at komme hæmoriderne til livs på. Hvis generne ikke går væk som planlagt, kan det være, din læge skal kigge på dem og sikre sig, at det er hæmorider.